AB en Rilee maak amok in BangladesjAB de Villiers is so avontuurlik so altyd in Bangladesj. Foto: Cricinfo. Gaan net vinnig op ’n krieketverbeeldingsvlug en dink aan ’n Protea-toporde wat soos volg vir die komende wêreldbeker lees: Hashim Amla, Quinton de Kock, Faf du Plessis, AB de Villiers, Rilee Rossouw, David Miller … Genoeg om teenstanders dalk na hul bekers warm melk (of iets sterkers) te laat gryp, want hulle kan slapelose nagte hê. Maar tog is dit waarskynlik net waanbeelde, want Rossouw het vroeër ’n Kolpak-kontrak geteken en De Villiers het verlede jaar sy uittrede uit internasionale krieket aangekondig. Die duo – wat vir Rangpur Riders in Bangladesj se T20-reeks speel – se kolfwerk is egter nog so flink soos altyd en hulle sou beslis meer werd as die Britse kroonjuwele vir die Proteas in Engeland gewees het. De Villiers spog met een van die mees indrukwekkende treftempo’s in die reeks. In net ses wedstryde het hy 247 lopies teen ’n gemiddeld van 61.75 geslaan. Sy lopies word teen ’n tempo van 168 lopies per 100 aflewerings geklits. Hoewel hy die Riders se uitspeelwedstryde gaan misloop, was hy in sy laaste wedstryd ’n doring in Camilla Victorians se vlees. Hy het 34 van 22 balle geslaan en twee kolwers uitgevang. Rossouw – wat ook vir die Riders speel – is die voorste lopiemaker in die reeks. Hy het tot op hede sy wilgerlat vir 558 lopies geswaai en spog met ’n gemiddeld van 79.71. Daar word deesdae baie ope briewe aan De Villiers oor sy moontlike deelname aan die wêreldbeker geskryf; hoop net hy lees hulle.